કેન્દ્રીય રેવન્યુ સચિવ હસમુખ અઢિયાના જણાવ્યા પ્રમાણે પ૦ દિવસની મર્યાદામાં કોઇ પણ વ્યકિત અથવા વેપારીઓ દ્વારા રૂ.ર.પ લાખથી વધારે રોકડ જમા કરાવ્યાના કિસ્સામાં જો કોઇ નિયમભંગ થયેલો જણાશે તો તેઓએ ર૦૦ ટકા સુધીનો દંડ ભરવો પડશે. આમ નિયમ મુજબ પાન નંબર નહીં લીધો હોય તે જવેલર્સ પણ હવે સરકારના રડારમાં આવી જશે. સરકારે રાતો રાત જ રૂ.પ૦૦ અને ૧,૦૦૦ની ચલણી નોટો બંધ કરતાંની સાથે જ કાળાં નાણાં ધરાવતા લોકોની ઊંઘ હરામ થઇ ગઇ હતી. શિયાળીની ઠંડીમાં પણ તેઓને પરસેવો છૂટી ગયો હતો. બજારના સૂત્રો પાસેથી મળેલી માહિતી મુજબ જ્વેલરી બજારમાં મંગળવાર રાતથી બુધવાર રાત સુધીમાં પુષ્યનક્ષત્ર જેવો માહોલ જોવા મળ્યો હતો. મળતી માહિતી મુજબ એક જ દિવસમાં રૂ.૩૦૦થી પ૦૦ કરોડનો સોનાનો કારોબાર થયો હતો.